ҚАЗАҚ ƏДЕБИЕТТАНУЫНЫҢ ҚАЙРАТКЕРІ

Көрнекті ғалым Жанғара Дəдебаевтың тұғырлы тұлғасын тұтастырып тұрған Ғалым, Ұстаз, Қайраткер, Азамат сияқты ұстындар туралы таратып айтуға негіз бар, қисыны келіп тұр. Көрнекті ғалым бағалы сөз еститін кемел жасқа, ұрпағы оның еңбегімен мақтанатын мағыналы мөлшерге жетіп отыр. Жанғара Дəдебайұлының еліміздің ғылыми кеңістігіндегі орнын айқындап тұратын сипаттар мыналар: тұрақтылық, орнықтылық, байыптылық, дəйектілік, əмбебаптық, байсалдылық. Ғалым жарты ғасырға жуық табан аудармай ұлттық сөз өнерінің көкейкесті, зəру, ділгір мəселелерін жүйелі зерттеп келеді. Оның дəлелі – жиырмаға жуық монография, отыздан астам оқу құралдары, жарты мыңнан асатын мəнді, мазмұнды мақалалар. Бозбала кезінде босағасын аттаған университетінен бір елі ажыраған емес, күні бүгінге дейін барын салып қызмет етуде Қасиетті қара шаңырақ əл Фараби атындағы Қазақ Ұлттық Университеті де ұстаздығынан айныған емес, талантты түлегін студенттен академикке дейін өсіріп баптады. Ұшқан ұясы мен түлегінің арасындағы осы бір адам қызығатын тұрақты байланыс ұзаққа созылсын деген тілек бар. Ғылыми ұстанымындағы тұрақтылығын тізбелеп айтудың реті бар, көзі қарақты оқырманы ғалымның монографиялары мен оқу құралдарындағы сабақтастықты, ықпалдастықты, жалғастықтықты олардың атаулары мен тақырыптарынан өзі де байқар, бірақ қайталаушылық пен шиырлауды кезіктірмес. Ғалым зерттеулерінен онық өзіндік қолтаңбасын, анық ойлап, айқын жазатын байыпты мəнерін байқамау мүмкін еместей. Байсалды пікірлері санаға жұғымды, ұғымға сіңімді. Ол татымсыз таластардан, тəлейсіз талдаудан, дəрегейсіз даулардан биік тұруға тырысты. Ісі ‒ тұрақты, ойы ‒ орнықты, пікірі ‒ байыпты, мақсаты ‒ бекем, айтары ‒ дəйекті осындай ғалымдар зиялы ортада əманда қайраткер тұлға ретінде қошеметтелген. Бұл

үрдіс ‒ зайырлы ортаның, руханиятқа мəн берген мемлекеттің айқын белгісі екені өскелең ұрпақтың есінде жүргені абзал. Ж. Дəдебаевтың ғалым ретіндегі əмбебаптығын арнайы атап көрсеткен жөн. Əдебиет теориясы, əдебиет тарихы, əдеби сын, елтану, аймақтану, əдеби компаративистика, аударматану, фольклортану, мəтінтану, əдіснама, əдеби шығармашылық сияқты ғылыми салалары бойынша кешенді зерттеулері, қадау-қадау еңбектері ТМД елдерінде де, түркі тілдес ағайындар арасында да танымал зерттеулер қатарында. Ол ‒ халқының рухани мұрасын, ұлттық коды сақталған

асыл нұсқалары мен бедерлі белгілерін, қазақи бірегейліктің негіздерін талмай тауып, тұрақты талдап, ғылыми пайыммен парасатты жүйелеп, орнықты бағалап, орнымен насихаттап, қисынды жаңғыртып, кең қауымға талмай таратып, көпшілікке терең таныстырып алғаусыз қызмет етіп жүрген қайраткер тұлғалардың бірі. Анахарсис, Білге Бұдын Тəңірқұт, Ақиқар, Тоныкөк, Алаша хан, Асан қайғы,

Жиренше шешен, Төле би, Қаздауысты Қазыбек биден тартып қазақтың жыраулары. шешендері, батырлары жайындағы сериялық мақалалары ‒ бөлек басуға сұранып тұрған жəдігерлер. Ал Сократ хакім, Низами, Дулати, Науаи, Ғ. Тоқай, Ш.Айтматов жəне басқа да танымал өнер иелері туралы

жазбалардың танымдық, ақпараттық əлеуеті өте жоғары. Абай институтының вебсайтында қазақтың көрнекті тұлғалары хақындағы жүздеген мақалалар мазмұнының салмағымен, пікірінің тығыздығымен, баяндаудағы лаконизмімен ерекшеленеді. Абай институтының сайтының құрылымы, ықшамдылығы, жұмыс істеу белсенділігі де оның идеялық дем берушісінің өресіне, ықыласына, құлшынысына, ниетіне сай. Жанғара Дəдебайұлының өзі бас болып шығарған Абай институтының Хабаршысы да ұлттық ақпарат кеңістігінен өз орнын алды, оқырмандары жаңа сандарын күтіп жүр. Қысқасы, Ж. Дəдебаев қайраткер ретінде өнер мен мəдениетіміздің, руханиятымыз бен əдебиетіміздің кəсіби деңгейде дамып, өрістеуіне мол үлес косып жүр. Бекем пікірлі, бекзат бітімді, байыпты һəм байсалды, көсем жəне шешен ретінде мойындалған осы бір жанның шығармашылығы, сыншылығы, ұстаздығы, ағартушылығы хақында оң пікір қалыптасқан, бірақ жариялылығы жетіспейтіндей. Осындайда жапон халқының «Терең өзендер үнсіз ағады» деген нақылы еске түседі. Бірін-бірі қайталамайтын қалың кітаптар шоғыры, жарты мыңнан астам мақала, елтану мен аймақтанудың тауқыметтері туралы көптеген кітаптар, жазбалар мен сұхбаттар, пікір алысулар, дөңгелек үстел материалдары, радиоконференциялар, теледəрістер, деректі фильмдер де құнды ойға, қисынды пікірге, азаматтық ұстанымға толы. Демек, қайраткер тұлғаның терең ғылыми тағылымы мен үздік ұстаздық өнегесін, қайраткерлік қарымын таратып талдаудың қисыны мол, қажеттілігі даусыз.

Жарты ғасыр бойы қазақ əдебиеті мен тілінің, ұлттық ғылым мен білімнің, кəсіби ұйымы мен

сүйікті ұжымының өркендеуі мен дамуына үзбей еңбек етіп жүрген ерен тұлға туралы баспасөзде байсалды пікір, орнықты байламдар айтылып жатыр, жас буынның да оң бағасын беретініне сенім мол. Себебі, ол ‒ əлеуметтік ой-сананың парасаттылығының деңгейін жоғарылатуға, əр қазақтың бойында

ұлттық бірегейліктің белгілерін, тілі мен ділін дамытуға бек мүдделі азамат.

Əдебиеттанудың күрмеуі көп күрделі саласы жанртанудан басталып, кезеңтануға көшкен, одан тұлғатануға жалғасып, адамтануға ұласқан шығармашылық ізденіс, тынымсыз ғылыми, педагогикалық еңбектің нəтижесі қомақты, ғибраты ауқымды. Ес білгеннен əлеуметшіл болып, ел мен жұрт тарихына, ұлт тағдырына, замандастарына етене жақын жүрген ғалым өткеннің оң-терісін тереңнен толғайды, заман аужайы мен иман таразысында теңшеп, сарапшыл санамен, салиқалы білікпен бағалауға тырысып келеді. Əдебиеттанудың аса күрделі мəселелерін талқылағанда ғылыми əдет пен əдепті аттап

кеткені есте жоқ. Графомандарға қаны қас, ұлтының өнері мен əдебиеті жайында байлаусыз сөз айтқанды жақтырмайтын ғалымның досы көп, қарсыласы да бар болар. Асылы, оның ұлттық сөз өнерінің тарихын тағдырлар арқылы, шығармашылық тұлға мен тағдырды тарихи жағдай мен ортаның ауқымында сараптауға тырысқанының тағылымы аз емес. Ал əдеби мəтін арқылы уақыт тегеуріні мен замана салмағын тереңнен толғауға тырысқанының жас зерттеушілерге үйретер өнегесі жетерлік. Тек көрер көз, естір құлақ болсын. Ұлттық өнер мен мəдениетіміздің рухани əлуетінің түп тамырларын тап басып тануға, парасатпен пайымдауға, байыппен бағалауға барын салып жүр. Озық ойлы ғалымның қазақ өмірінің ұлттық əдебиет пен өнердің рухани өзегі мен эстетикалық өлшеміне айналуының заңдылықтары туралы тұжырымдарының ғылыми құндылығы атап көрсетуге тұрады. Мысал ретінде «Шешендік өнер теориясының негіздері» (2016) атты монографиясын атап көрсетудің реті бар. Жүйелі ғылыми қисынға құрылған монографиядағы тараулардың арасындағы сабақтастық, ықпалдастық, жалғастық, үйлесімділік көпке үлгі болуға тұрарлық. Автор бірінші бөлімде шешендік өнер теориясының жалпы теориясының сипаттамасын тереңнен толғап, əрі қарай шешендік өнердегі тек пен түрге кеңінен тоқталады. Келесі тарауда шешендік өнердің қайнар көздері таратып талданган. Одан кейін шешендік өнердің мақсаттары мен амалдары айқындалған. Тек пен түр, генезис пен бастаулары,

амалдары мен мақсаттары сияқты жалпы ұстындарды жүйелеп алған ғалым шешендік үдерістің қыры мен сырына, шешен еңбегінің сатыларына зер салған. Би мен биліктің арақатынасының тауқыметтерін саралап алып, билер айтысының халықтық, əлеуметтік, танымдық, зиялылық, зайырлылық, қисындылық, тұжырымдылық сияқты сипаттарын мысалдар арқылы дəйектеген. Екінші бөлімде Төле би, Қаздауысты Қазыбек би, Балпық би, Бөлтірік би, Сырым Датұлы сияқты шешендік өнердің көрнекті тұлғаларының шығармашылығы жүйелі қарастырылған. Асылы, зерделі зерттеуші осылайша көркем танымды тереңдетуге үнемі тырысуда, эстетикалық əсер-түсініктің əлеуетін арттыруға да əрқашан бейілді. Академиялық үлгідегі монографиялық зерттеулерінің ғылыми ақпараттық негізі ‒ мығым, əдістері ‒ нəтижелі, тұжырымдары ‒ қомақты, өнегесі – өрісті, өйткені автор мұндай басылымның

талаптарына өте мұқият жəне аса жауапкершілікпен қарағаны анық.

Ұлттық əдебиетте бой көрсеткен əрқилы кезеңдік ізденістерді зер салып қадағалап отыратын əдебиетші өзгеге еліктеудің көріністерін, басқаны байқамай еңсерудің үлгілерін ажырата білуді шəкірттеріне үйретіп отырады. Оларға əрбір көркем құбылысты байыппен қабылдап, шынайы бағалаудың жолдарын көрсетуде. Мəдениетаралық ықпалдастық пен əрқилы əдеби ымыраның астарына мəн беріп, орынсыз əрекеттерден сақтандырған байқампаз ғалымның бұқаралық ақпарат құралдарындағы ақыл-кеңесі мен уəжіне назар аударылса ғой.

Əдеби кезең пен үдерісті зерттеудегі ғылыми ыждаһаттылығы, жан жақты дайындығы, дерек пен дəйекке деген ерекше ықыласы мен құрметі, шығармашылық иесіне деген кісілік көзқарасы – Ж. Дəдебаев еңбектерін ерекшелеп тұратын негіздер мен белгілер. Ғалым əдебиеттанудың ең ділгір

заманауи мəселелерін қамтитын тақырыпты дəл таңдай біледі, зерттеудің мақсаты мен міндеттерін айқын белгілеуге ерекше мəн береді. Қорытынды пікірлер мен айтылатын өнікті ойлардың қисындылығы мен тұжырымдылығын қадағалайды, ал талдаудан туған тұжырымды толғамы мен

дəйекті байламының перспективалық мəні де құрметке лайық. Əріптесі мен оқырманына ой салатын, оларды даму мен кемелденуге бағыттайтын Жакеңнің зерттеулері іргелі ғалым үшін де, ынталы жас үшін де таптырмас ақпарат көзі, тағылымды пікірлер мекені бола беретіні анық. Демек, қайраткердің көздегені – ұлттық өнер мен əдебиеттің, ғылым мен білімнің дамуы мен өркендеуі, жұртының рухани жаңғыру жолындағы өнімді бірлігі. Қайраткер тұлғаның тарихи қияндарға қол созуы, ғылыми қиындарға ұмтылуы, əлеуметтік, қоғамдвқ қалтарыстарға жиі үңілуі, жоғалғанды түгендеуге тырысуы, елі мен жерінің тұрмыстық тауқыметін кеңінен қамтуы да – назар аударарлық тағылымды істер. Ж. Дəдебайұлы дəл биыл бағалы сөз еститін кемел жасқа, арнайы атап өтілетін мағыналы мөлшерге келіп отыр. Оны қазақ руханиятының кеңестігінен, əлеумет ауқымынан, таным тарихатынан, қазақы болмыс пен бірегейліктен бөле алмайсыз. Ғалым еңбектеріндегі теориялық қағидаттардың құндылығы уақыт өткен сайын арта бермек, жас буынның оның ғылыми идеяларынан нəр алатынына, бағалы идея іздеп табатыныны сенім мол. Қазақ прозасындағы заман жəне қоғам, роман поэтикасы, жанрдың көркемдік деңгейі, тарихи романдар генезисі сияқты аса күрделі теориялық мəселелер бүгінгі күні де ғалым назарында. Əдеби дəстүр мен жаңашылдық антиномиясы, жалпы мен жалқының бинарлық байланысы да зерттеуші назарынан тыс қалмаған. Қысқасы, романтанудан кезеңтануға жалғасып барып тұлғатануға ұласқан ғылыми ізденіс соңғы онжылдықта адамтану мен рухтануға ден қойған. Тұжырып айтсақ, əдебиеттанушы ғалымның алға қойған мақсаты ‒ айқын, зерттеу нысанасы ‒ берік, еңбегі ‒ жемісті.

Өркениет жолындағы зайырлы қоғамның адамды қайраткер, азамат, тұлға ретінде бағалауы мынадай деңгейлерден құралады екен. Біріншісі –еңбегінің ресми мойындалуы. Ж. Дəдебаев – Қазақстан Республикасының Жоғары мектебінің ғылым академиясының академигі, Халықаралық Жоғары мектеп академиясының мүшесі, Қазақ білім академиясының, Халықаралық Айтматов академиясының толық мүшесі. ҚР Президентінің «Сапа саласындағы жетістіктері үшін» сыйлығының лауреаты. Қазақстан жазушылар Одағының мүшесі,. Бұл бағалар ‒ жарты ғасырға жуық жанкешті

еңбектің қоғам мойындаған заңды нəтижесі.

Екіншісі ‒ ғалымның кəсіби деңгейде, зерттеушілік ортада, əріптестер арасында, ғылыми аудитория алдында бағалануы. Жанғара Дəдебайұлы ‒ филология ғылымдарының докторы, профессор. Жарты ғасырға жуық ғылым мен білім саласында тұрақты, табысты жəне үзбей қызмет етіп келеді. Түркия, Қытай, Словения, Ресей, Қырғызстан, Өзбекстан, Тəжікстан Əзірбайжан елдеріндегі халықаралық ғылыми конференцияларда баяндама жасаған. Əлемнің оннан астам елдеріндегі ең беделді ғылыми басылымдарда мақалалары жарық көрген. Қазақ Ұлттық университетінде «əдеби шығармашылық», «көркем аударма» мамандықтары бойынша кəсіби кадрлар дайындайтын кафедраны алғаш рет ұйымдастырып, жұмысын жолға қойды. Филология факультетінің деканы қызметін ұзақ жылдар абыроймен атқарып, филологиялық білім берудің заманауи тұжырымдамасы дайындауға бас болды, өздері дайындаған жаңа біліктілік стандарттарына сүйеніп ұжымының өркендеуіне айтарлықтай үлес қосқанын көпшілік мойындаған. Ғалымның кəсіби біліктілігін, ұйымдастырушылық қабілетін, кісілік келбетін таныған университет басшылығы оған оқу орнындағы ең күрделі саланың жұмысын үйлестіру мен басқаруды сеніп тапсырды. Ж. Дəдебаев университеттің инновациялық (кредиттік) оқу жүйесіне өтуін қамтамасыз ететін нормативтік құжаттарды дайындауға бас болды.

Жоғары оқу орнының елдегі алғашқылардың бірі болып тəжірибе ретіндегі жаңа оқыту жүйесіне іркіліссіз өтуі ойдағыдай жүзеге асырылды. Осы жұмысты атқарған ұжымның еңбегінің нəтижесі ҚР Президентінің Сапа белгісіне ие болды. Ж. Дəдебайұлы ‒ білім беру мен кəсіби маман дайындаудың теориясы мен методологиясының зəру мəселелерін қамтыған жинақтардың, құжаттардың, зерттеулердің авторы, яғни түйіп айтсақ, ол республикадағы білім беру жүйесінің білікті маманы, кəсіби сарапшысы. Ғалым еңбегін бағалауда жиі қолданылатын əлемдік тəжірибедегі көрсеткіштің бірі – Хирш индексі екені белгілі. Яғни арнайы ғылыми зерттеулердегі жеке ғалымның еңбегіне берілген бағалар мен жасалған сілтемелердің саны жəне сапасына талдау жасау. Бұл көрсеткіш тұрғысынан да Ж. Дəдебаев алдыңғы қатарда тұр. Қырықтан астам отандық диссертациялардың авторефераттарында оның еңбектеріне тікелей сілтеме жасалып, орнықты баға берілген. Ғалым-педагог қаламынан туған «Абайдың антропологизмі» монографиясы, «Шешендік өнер теориясының негіздері» кітабы, «Əдеби шығармашылық», «Абайтану» пəндері бойынша дəрістер жинағы жөнінде оң ғылыми пікір қалыптасқан, олар жоғары оқу орындарының бағдарламаларынан берік орын алып, оқытуда кеңінен қолданылуда. Ғылым еңбектері əдебиет теориясы, қазақ əдебиетінің тарихы, қазақ ауыз əдебиеті сияқты оқу пəндерінің тəжірибесінде де молынан пайдаланылуда. Ғылыми ойы құнарлы зерттеуші қазақ əдебиеті пəні бойынша орта мектеп оқулықтарын жазуға белсене араласып жүр. Он жылдам

астам уақыт бойы еліміздің Жоғары Аттестациялық комиссиясының төрағасы мен сараптамашысы болған, ұзақ уақыт бойы ғылыми кеңестердің жұмысына жегілген Ж. Дəдебаевтың республика үшін жоғары білікті ғылыми кадрлар дайындауға қосқан үлесі айтарлықтай. Оның ғылыми жетекшілігімен жиырмадан астам докторлық, кандидаттық диссертациялар сəтті қорғалған.

Ж. Дəдебаев республикалық,облыстық деңгейдегі рухани мəні бар əрқилы іс-шараларға қатысып, байыпты ұстанымы бар белсенді қатысушы, əрекетшіл кеңесші ретінде көрініп жүр. Əр алуан жиындар мен. басқосуларда өнер мен əдебиет хақында, қазақы əдеп пен əдет туралы, ұлттық тəрбие жайлы салиқалы əңгіме айтып, көптің назарын аударуда. Асылы, ардақты ақсақалымыз қоғамдық ойға қозғау салуға құштар, сұбхаттары мен сөздерінде ұлттық діл мен тіл тауқыметтеріне жиі тоқталады.

Қазақстандық əрбір ұланның бойындағы ұлттық танымды дамытудан, эстетикалық талғамын нығайтудан жалықпақ емес. Туған өлкесінің өше бастаған тарихын, ұмытылуға айналған өрендерінің есімі мен еңбектерін жаңғыртуға бел шеше араласып жүр. «Тараз өлкесі» атты көлемді басылымның елтану мен аймақтануға қосар үлесі мол. Сонымен қатар, ол төлтума өнеріміздің бастауларын аршудан,мұраларын жинақтап, оларды насихаттау мен ғылыми айналымға енгізуден аянған емес. Жыраулар мен шешендер, жақсылар мен жайсаңдар туралы жинағаны, білетіні мол. Алпыстың асуынан алқынбай өткен ғалымның жетпістің жотасына шыққандағы кейпіне көз салсақ, оның осы он жылда бітірген ісі көп екен. Абайтанудың 36 томы баспаға дайындалыпты. Сонымен қоса, тақырыбы тың, нысаны жаңа «Əдеби компаративистика жəне көркем аударма» атты

оқу құралы студенттердің игілігіне айналып үлгеріпті. Тақырып ауқымы кең, ғылыми ақпараты таң қалдыратын «Тақырып жəне идея» зерттеуі ойлы оқырманын тауыпты. Ал, «Абайдың антропологмзмі» атты инновациялық ұстанымдар мен перспективалық пікірлерге толы, абайтануға қосылған қомақты үлес деп саналатык монографиясы жарық көріп, ғылыми айналымға еніпті. Зерттеуде адам келбеті, заман сипаты, жан мен тəн, мəн мен мағына, ақыл, махаббат сияқты категориялардың жаңа қырлары мен сырлары, сыны мен сипаты айқындалған. Төрт ұжымдық монографияны дайындауға ғатысқан екен. Оның жетекшілігімен əдеби компаративистика жəне аударматанудың заманауи мəселелері бойынша үш дəрістер жинағы жарық көріп, оқу үдерісінде қолданылып жүр. Ж. Дəдебаевтың мұрындық болуымен үш халықаралық мақалалар жинағы басылып шыққаны мəлім. Осыған қоса ғалымның танымдық, тағылымдық, ақпараттық құндылығы жоғары екі жүзге жуық мақаласы республикалық, облыстық баспасөзде жарық көрген. Тұжырып айтсақ, қайраткер ғалымның қоғам көңілінен шыққан үлгісі, ұрпағына берер тағылымы мен өнегесі айтарлықтай ауқымды, сан‒ салалы əрі мəнді екен. Ғылыми еңбектерінің терең мазмұны, ағартушылық қызметінің ғибраты, қайраткерлік қарымы да мол осындай азаматтан елі мен жұрты əлі талай сүбелі еңбектер күтеді. Еңбегін елейтін, кісілік келбетін танитын қалың елі, жанашыр отбасы, тілектес ұжымы, құрметтейтін құрдастары, адал оқырманы мен шəкірттері аман болсын дейміз..